Diari Oficial de la Generalitat Valenciana


Sumari del DOGV 3602, del 11-10-1999 (1999/8621)

ORDRE de 4 d'octubre de 1999, de la Conselleria d'Ocupació, de convocatòria per a la concessió de subvencions per a la realització d'accions de comprovació de la professionalitat a entitats col·laboradores sense finalitat lucrativa en l'exercici 1999.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3602

Data del DOGV
:   11-10-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/8621


Data del document
:   04-10-1999

Organisme emissor
:   Conselleria d'Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * societat sense fins de lucre
    * orientació professional
    * formació professional
    * qualificació professional

ORDRE de 4 d'octubre de 1999, de la Conselleria d'Ocupació, de convocatòria per a la concessió de subvencions per a la realització d'accions de comprovació de la professionalitat a entitats col·laboradores sense finalitat lucrativa en l'exercici 1999. [1999/M8621]
  
Mitjançant l'Ordre de 26 de maig de 1999, es va portar a cap l'adaptació a les peculiaritats organitzatives de la Generalitat Valenciana, de l'Ordre del Ministeri de Treball i Afers Socials de 9 de març de 1994 per la qual s'estableixen les bases reguladores per a la concessió d'ajudes per a la realització d'accions de comprovació de la professionalitat per entitats i institucions sense finalitat lucrativa.
  
L'article 5.1 de l'esmentada ordre estableix que mitjançant ordre del conseller d'Ocupació, Indústria i Comerç es publicaran anualment les línies de crèdit i l'import global màxim destinat a la concessió de les ajudes, les necessitats d'actuació subvencionables, els mòduls econòmics màxims que s'aplicaran a cada acció, el termini de presentació de sol·licituds, el període d'execució de les accions, els criteris per a la valoració de les sol·licituds presentades i la forma d'identificació o senyalització mitjançant el corresponent logotip corporatiu.
  
En virtut d'això i fent ús de les facultats que m'atribuïxen els articles 35 de la Llei 5/1983, de 30 de desembre, i 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Convocatòria
  
Es convoca les entitats i institucions sense finalitat lucrativa que complisquen els requisits establits en l'Ordre de 26 de maig de 1999, per la qual s'estableixen les bases reguladores de la concessió de subvencions per a la realització d'accions de comprovació de la professionalitat i que vulguen col·laborar amb la Conselleria d'Ocupació en la realització de les accions indicades, per a la presentació de sol·licituds per a la concessió de subvencions d'acord amb la mencionada ordre.
  
Article 2. Necessitats d'actuació i mòduls econòmics màxims
  
El volum de les accions de comprovació de la professionalitat i els mòduls econòmics màxims que s'hi aplicaran són els continguts i assenyalats en l'annex I de la present ordre.
  
Article 3. Especificacions tècniques
  
La realització de les accions s'efectuarà d'acord amb les especificacions tècniques que determine la Direcció General d'Intermediació Laboral. Els serveis territorials de la Direcció General d'Intermediació Laboral posaran a la disposició de les entitats interessades les especificacions tècniques de cada una de les proves de comprovació de la professionalitat i el llistat d'equips i materials necessaris per a l'aplicació.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General d'Intermediació Laboral i es presentaran en l'imprés normalitzat en els corresponents serveis territorials d'Intermediació Laboral, o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació que s'indica en l'article 6.2 de l'Ordre de 26 de maig de 1999, esmentada.
  
2. El termini per a la presentació de sol·licituds serà de 15 dies hàbils comptats des de l'endemà de la publicació de la present ordre en el Diari Oficial de la Generalitat Valenciana.
  
Article 5. Valoració de sol·licituds
  
1. Les sol·licituds admeses seran valorades d'acord amb els següents criteris:
  
a) Cobertura territorial de les necessitats.
  
b) Experiència de la institució o entitat en l'activitat en la qual s'enquadra l'ocupació que s'ha de qualificar.
  
c) Recursos tècnics, humans i materials que superen els mínims exigits en les especificacions tècniques en el moment de la sol·licitud.
  
2. La Direcció General d'Intermediació Laboral valorarà aquests criteris, i podrà visitar les entitats sol·licitants per a verificar que compleixen els requisits exigits, i seleccionar les que oferisquen més garanties.
  
Article 6. Període d'execució de les accions
  
Les accions hauran d'executar-se en la totalitat dins de l'any 1999.
  
Article 7. Senyalització de la realització de les activitats
  
La realització de les activitats haurà d'estar degudament identificada o senyalitzada. Les entitats col·laboradores hauran d'utilitzar el model de senyalització exterior que s'especifica en l'annex II de la present ordre. L'esmentada identificació, amb les mesures adequades, s'utilitzarà així mateix en escrits, anuncis, publicacions, tanques anunciadores i qualsevol tipus de suport (electrònic, informàtic o telemàtic) que es referisquen a les activitats.
  
DISPOSICIÓ ADDICIONAL
  
Per a l'exercici 1999, les subvencions establides en l'Ordre de 26 de maig de 1999, de la Conselleria d'Ocupació, Indústria i Comerç, destinades a la realització d'accions de comprovació de la professionalitat, es finançaran a càrrec de la secció 13, programa 322.40, línia 401/000/99, codi comptable 2947, per un import global màxim de 805.590.867 pessetes.
  
DISPOSICIONS FINALS
  
Primera
  
Es faculta el director general d'Intermediació Laboral perquè dicte les disposicions i adopte les mesures que considere oportunes per al desenrotllament i l'aplicació del que s'ha disposat en la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 4 d'octubre de 1999
  
El conseller d'Ocupació,
  
RAFAEL BLASCO CASTANY
  
ANNEX I
  
Accions de comprovació de la professionalitat
  
Necessitats d'actuació que executaran les entitats col·laboradores en l'exercici 1999
  
Ocupació
  
Nombre de sol·licitants Mòdul econòmic per acció
  
Administratiu 3.900 28.800
  
Obrer 21.924 3.890
  
Hostessa d'informació 3.132 899
  
Cambrera de pisos 6.786 4.169
  
Cambrer en general 3.445 12.000
  
Fuster en general 8.352 1.950
  
Zeladora de guarderia 2.401 7.995
  
Llanterner 04.957 122
  
Cuiner 12.006 4.085
  
Ebenista 7.308 1.002
  
Encofrador 78.050 989
  
Instal·lador electricista 15.660 1.440
  
Jardiner 19.836 2.457
  
Mecànic automòbils 16.751 970
  
Perruquer de senyores 10.858 2.230
  
Pintor decorador d'edificis 13.572 1.356
  
Recepcionista d'hotel 5.742 686
  
Enrajolador 46.985 355